Trollor

Fothergilla gardenii
 honningtrollor (Fothergilla major)

Trollor (Fothergilla) er ei slekt i trollhasselfamilien. Det norske navnet viser til at bladene minner om or (Alnus), men det er ikke noe nært slektskap.

Artene er rikt forgrenete, løvfellende busker, som sprer seg med utløpere. Kvister, blad og blomsterknopper er dekket av stjernehår. Bladene er elliptiske til omvendt eggformede eller nesten runde, fjærnervede, helrandede nærmest stilken og tannede lenger ut. Bladstilken er kort. Blomsterstanden er et endestilt, tett aks, og blomstringen starter før løvsprett. Blomstene er tvekjønnede og dufter. Kronblad mangler, men pollenbærerne har i stedet oppsiktsvekkende, hvite utvekster. Frukten er en kapsel med to frø.

Slekta omfatter to arter som begge er utbredt i sørøstlige USA. Ingen av dem er spesielt vanlige i vill tilstand. Fothergilla gardenii vokser i furuskog og sumper på kystslettene, mens honningtrollor (Fothergilla major) finnes høyere i åser og fjell. Blomstene og de praktfulle høstfargene gjør at begge arter og hybriden Fothergilla × intermedia er populære hagebusker.

Fossiler viser at Fothergilla tidligere har vokst i Europa, Asia og vestlige Nord-Amerika. I Montana er det gjort usikre funn av blad fra maastricht i sen kritt. De eldste sikre funnene av blad er fra eocen i Washington. Blad er også kjent fra oligocen i Oregon og Kasakhstan og miocen i Japan og Kina.

Frø fra Fothergilla europaea er kjent fra Europa i miocen og pliocen. Det er vanskelig å plassere fossile frø fra trollhasselfamilien i riktig slekt, så det kan tenkes at denne arten egentlig bør regnes til en annen slekt. I europeiske pollenfunn regnes Fothergilla til de megatermiske elementene, og slekta forsvant tidlig i pliocen da klimaet ble kjøligere.

Referanser

Eksterne lenker 
 

Trollhasselfamilien